UN poziva na globalnu akciju protiv širenja AIDS-a (24/11/04) - 2004-11-24
U istočnoj i središnjoj Europi oko 80 posto HIV pozitivnih su mladi
U najnovijem izvještaju o AIDS-u u svijetu, Ujedinjeni narodi pozivaju na akciju velikih razmjera na zaustavljanju širenja virusa HIV-a. Prema izvještaju, broj novih slučajeva zaraze HIV-om veći je nego ikada prije, a samo protekle godine od AIDS-a je umrlo ukupno tri milijuna ljudi. Izvještaj pokazuje da u svijetu trenutno ima gotovo 39 i pol milijuna ljudi zaraženih HIV-om, te da broj zaraženih raste u svim dijelovima svijeta. Najteže pogođena je i dalje sup-saharska Afrika, a sve veći broj zaraženih su žene. U izvještaju se zaključuje da se tek kontroliranjem širenja HIV-a može liječenje AIDS-a učiniti održivim i financijski pristupačnim. U dijelu izvještaja koji se odnosi na zemlje istočne i središnje Europe, kaže se da virus AIDS-a posebno teško pogađa mlade u toj regiji. Prema izvještaju, u tom dijelu svijeta trenutno ima gotovo milijun i pol zaraženih HIV-om, a protekle godine od AIDS-a je umrlo 60.000 ljudi, odnosno dvostruko više nego godinu dana prije toga. Najveća epidemija AIDS-a vlada u Rusiji, a veliki skok broja oboljelih bilježi se i u Ukrajini. Kako se navodi u izvještaju Ujedinjenih naroda, oko 80 posto HIV pozitivnih su ljudi mlađi od trideset godina. Za usporedbu, taj broj u Zapadnoj Europi iznosi svega 30 posto.